Document ID: /roh_data/filtered/fineweb-2-filterrobots_roh.jsonl.gz/70824

Cun discurrer da la cultura e la lingua a Claustra glischan ils egls da Jöri Luzi. Il scolast pensiunà ch'ha dà scola 44 onns tgira e viva il tipic dialect e la cultura dals gualsers a Claustra. El po raquintar l'entira istorgia da la vischnanca dapi la fundaziun avant 800 onns enfin il di dad oz.
Fastizs rumantschs – Mezzaselva, Serneus u Clavadiel
Avant ch'ils gualsers e las gualsras èn vegnidas e sa chasadas era la populaziun en il Partenz rumantscha. Zic a zic durant il 12, 13 e 14avel tschientaner èn adina daplirs vegnids, sa maschadads cun ils rumantschs e las rumantschas e la finala ha il tudestg prendì surmaun. Enfin il 19avel tschientaner haja dentant dà famiglias che discurrivan anc rumantsch, di Jöri Luzi. Restà dal rumantsch è oz dentant betg bler auter che inscripziuns da chasa u nums da fracziuns e lieus sco Mezzaselva, Serneus u Clavadiel.
En stanza da scola, famiglia e cun organisar occurenzas culturalas tgira Jöri Luzi il tipic dialect dal Partenz. Per el in stgazi ch'el è fitg losch. El è er persvadì ch'ils originals dal Partenz portan anc oz valurs da las gualsras sco esser lavurusas, genuinas e tradiziunalas.
Pitschen vocabulari dal dialect da «Chloschtersch»
|Gögel / göggelen||scarsola / scarsolar|
|Immi||avieul|
|Quatterpeetsch (Alpensalamander)||deriva dal rumantsch: quatterpezza|
|Pfiiholder||tschitta|
|Zmäränd||gentar|
|Lusi||plaschair|